Štatút ocenia MOST

**Článok 1**

1. Oficiálny názov ocenenia je Cena Rady mládeže Slovenska (ďalej len „RmS“) za podporu práce s deťmi a mládežou – Most. Skrátený názov ocenenia je Most, uvedený spolu s rokom, za ktorý sú jednotlivé ceny udeľované.

2. Poslaním ceny MOST je upozorniť verejnosť na výnimočné aktivity ľudí, organizácie, verejné inštitúcie, firmy, obce či neformálne skupiny, ktorí svojou prácou pomáhajú vytvárať slobodné a kreatívne prostredie pre mladých ľudí a podporujú prácu s mládežou. Zároveň je to možnosť verejne im poďakovať za vynaloženú prácu, čas a myšlienky, ktoré svojimi aktivitami šíria.

3. MOST je najmä o morálnom ohodnotení a zviditeľnení dobrovoľníckej práce mladých ľudí.

4. Ocenenie MOST 2025 sa udeľuje v rámci týchto kategórií:

a) Novinár/ka – za kvalitné spravodajstvo a články o mládeži a témach mladých ľudí

b) Obec/mesto priateľské k mládeži – za vytváranie priestoru, politiky či infraštruktúry pre mladých.

c) Malá regionálna firma – ktorá podporuje mladých ľudí (brigády, stáže, sponzoring, mentoring).

d) Veľká celoslovenská/nadnárodná firma – ktorá systematicky investuje do rozvoja mládeže.

e) Vzdelávacia inštitúcia – ktorá ide nad rámec bežných povinností a podporuje aktívnu participáciu mládeže.

f) Nezisková organizácia / iniciatíva – ktorá svojou činnosťou vytvára priestor pre mladých ľudí.

g) Inštitúcia verejnej správy – ktorá sa zaslúžila o pozitívnu zmenu pre mladých (úrad, knižnica, kultúrne centrum..)

5. Návrhy na udelenie ceny sa podávajú elektronickou formou pomocou nominačného formulára. Nominovať môže členská a pozorovateľská organizácia RmS. Návrhy na udelenie ceny môže predkladať aj RmS.

**Článok 2**

1. Návrh na ocenenie musí obsahovať najmä:

a) meno, priezvisko, kontakt (telefonický a mailový) navrhovateľa

b) meno, priezvisko, kontakt (telefón a email) nominanta pokiaľ ide o fyzickú osobu

c) názov, sídlo a kontakt na zodpovednú osobu, pokiaľ ide o projekt alebo organizáciu,

d) odôvodnenie návrhu, ktoré obsahuje stručnú charakteristiku projektu alebo aktivity podporenú odkazmi na Facebook alebo internetové stránky, či správy z novín atď.

2. So všetkými údajmi sa nakladá v zmysle zákona 18/2018 Z. z. o ochrane osobných údajov.

3. Organizátor si vyhradzuje právo na použitie dodaných materiálov na prezentačné a mediálne účely.

**Článok 3**

1. Rozhodujúcim orgánom pre posudzovanie návrhov na udelenie ocenenia je hodnotiaca komisia (ďalej len „porota”).

2. Členstvo v porote je čestné a nezastupiteľné.

3. Porotu zvoláva riaditeľ alebo vedúci kancelárie RmS podľa potreby. Jej rokovanie riadi riaditeľ alebo vedúci kancelárie RmS, prípadne ním poverený zamestnanec RmS.

4. Porota je uznášaniaschopná, ak sú prítomné aspoň dve tretiny jej členov. Porota môže zasadať online a hlasovať online.

5. Porota prerokúva všetky návrhy, ktoré boli predložené prostredníctvom elektronického formuláru alebo RmS a ktoré obsahujú náležitosti podľa článku 2.

6. Porota si môže vyžiadať od RmS ďalšie posudky, stanoviská a vyjadrenia pre posúdenie návrhu.

7. Porota sa uznáša o návrhu na udelenie ceny nadpolovičnou väčšinou hlasov prítomných alebo konsenzom.

8. Ak je členom poroty organizácia alebo projekt, zasadnutia sa môžu zúčastniť viacerí reprezentanti projektu alebo organizácie, disponujú pri hlasovaní len jedným hlasom

8. Za organizačné a administratívne zabezpečenie činnosti poroty zodpovedá kancelária RmS, ktorá dbá na to, aby návrhy na udelenie ceny obsahovali všetky potrebné náležitosti k ich posudzovaniu.

9. Stretnutia poroty sú neverejné a informácie o diskusii, ako aj o hlasovaní jednotlivých členov k jednotlivým nomináciám sú považované za dôverné. Členovia poroty sa zaväzujú mlčať o informáciách z nominačných hárkov a skupinových hodnotení, a zaobchádzať s informáciami podľa zákona o ochrane osobných údajov č. 118/2018 Z. z..

10. Porota hodnotí prijaté a zaradené nominačné hárky v jednom kole, ktorému predchádza individuálne hodnotenie. Na svojom stretnutí porota určí víťazov vo všetkých kategóriach.

11. Člen poroty nemôže hodnotiť, ani hlasovať za kandidáta alebo projekt kandidáta, ku ktorému má taký formálny alebo neformálny vzťah, ktorý by mohol ovplyvniť jeho objektívne rozhodovanie. Povinnosťou členov poroty je o takomto vzťahu informovať organizátora ocenenia najneskôr však pred prideľovaním kategórií na individuálne hodnotenie.

12. V prípade zistenia skutočností vedúcich k závažnému porušeniu platných právnych predpisov, princípov zodpovedného podnikania alebo tohto štatútu organizátor bezodkladne informuje porotu. Porota má právo v prípade zistenia takých skutočností a na základe poskytnutých informácií cenu nominantovi neudeliť, resp. víťazovi odňať.

13. Kancelária RmS uchováva a vedie prehľad o udelených cenách a podaných návrhoch.

**Článok 4**

1. Porota nie je viazaná návrhom kategórie, ktorú označila osoba nominujúca iné osoby, projekty alebo organizácie a môže sa rozhodnúť o presunutí návrhu do inej vhodnej kategórie a to nadpolovičnou väčšinou prítomných členov poroty.

2. Porota má možnosť udeliť viac cien v kategórii alebo neudeliť žiadnu cenu.

**Záverečné ustanovenie**

RmS si vyhradzuje právo na úpravu tohto štatútu podľa vlastného uváženia.

Tento štatút nadobúda účinnosť dňa 1. októbra 2025.